S-2150/2022

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 10. maí 2022, á hendur G-kk-þgf I. H-kk-þgf, kt. [...], [...], Grindavíkurbæ, fyrir eftirtalin brot framin í Reykjavík á árinu 2020:

1. Fyrir fíkniefnalagabrot, með því að hafa laugardaginn 21. nóvember 2020 að [...]í Reykjavík, haft í vörslum sínum í sölu- og dreifingarskyni, samtals 273 stk. kannabisplöntur, 246,6 gaf maríhúana- kannabis og 266,4 gaf kannabislaufum, og hafa um nokkurt skeið fram til þessa dags ræktað greindar plöntur sem lögregla fann við leit. Við leit haldlagði lögregla einnig fjármuni sem nánar er getið í ákærulið 2.

Telst þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

2. Fyrir peningaþvætti, með því að hafa um nokkurt skeið fram til 21. nóvember 2020 tekið við, aflað sér og/eða umbreytt ávinningi með sölu- og dreifingu ótiltekins magns fíkniefna og eftir atvikum með öðrum ólögmætum og refsiverðum hætti, samtals fjárhæð kr. 200.000,-. Lögregla lagði hald á framangreinda fjármuni eftir leit að [...], hjá ákærða, sbr. ákæruliður 1.

Telst þetta varða við 1. mgr., sbr. 2. mgr. 264. gr. almennra hegningarlaga nr. 19/1940, sbr. 5. gr. laga um ávana- og fíkniefni nr. 65/1974.

Þess er krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á, 273 kannabisplöntum, 246,6 gaf maríhúana-kannabis og 266,4 gaf kannabislaufum, samkvæmt 6. mgr. 5. gr. laga nr. 65/ 1974 og 2. mgr. 14. gr. reglugerðar nr. 233/2001. Jafnframt er krafist upptöku á 32 gróðurhúsalömpum, 2 straumbreytum, 3 kolasíum, 9 viftum, hitamæli, hitablásara og 1. tímarofa, (sbr. munaskrá nr. 150148), sem lögregla lagði hald á við leit, samkvæmt heimild í 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Auk þess sem krafist er upptöku til ríkissjóðs á kr. 200.00,- auk vaxta en allt framangreint var haldlagt við leit lögreglu hjá hinum ákærða líkt og að ofan er rakið, skv. 69. gr., 69. gr. a., 69. gr. b., 69. gr. c., 69. gr. d. almennra hegningarlaga nr. 19/1940.

Við þingfestingu málsins óskaði sækjandi bókað að fallið sé frá ákærulið nr. 1 að því leyti að ekki sé lengur ákært fyrir vörslur fíkniefna í sölu- og dreifingarskyni, auk þess sem fallið sé frá ákærulið nr. 2 og upptöku á fjármunum. Í sama þinghaldi játaði ákærði sök samkvæmt ákæru svo breyttri.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Verjandi ákærða krefst vægustu refsingar sem lög leyfa, þess að refsing verði skilorðsbundin og hæfilegra málsvarnarlauna sér til handa.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Verjandi ákærða krefst vægustu refsingar sem lög leyfa og hæfilegra málsvarnarlauna sér til handa.

Ákærði er [...]. Samkvæmt framlögðu sakavottorði, dagsettu 6. maí 2022, hefur ákærða ekki áður verið gerð refsing og verður það metið honum til refsimildunar, sbr. 5. tölul. 1. mgr. 70. gr. almennra hegningarlaga nr. 19/1940.

Með hliðsjón af framangreindu, þess að ákærði hefur greiðlega játað sök fyrir dómi, sakarefni þessa máls og 77. gr. almennra hegningarlaga nr. 19/1940 þykir refsing ákærða hæfilega ákveðin 4 mánaða fangelsi, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa að haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru eru gerð upptæk 273 kannabisplöntur, 246,6 g römm af maríhúana- kannabis, 266,4 grömm af kannabislaufum, 32 gróðurhúsalampar, 2 straumbreytar, 3 kolasíur, 9 viftur, hitamælir, hitablásari og tímarofi, sem hald var lagt á við rannsókn málsins.

Ákærði greiði málsvarnarþóknun skipaðs verjanda síns, S-kk-ef F-kk-ef S-kk-ef lögmanns, 95.000 krónur að meðtöldum virðisaukaskatti, og 162.246 krónur í annan í sakarkostnað.

Af hálfu ákæruvaldsins flutti málið E-kk-nf L-kk-nf aðstoðarsaksóknari.

S-kk-nf G-kk-nf aðstoðarmaður dómara kveður upp dóm þennan.

DÓMSORÐ:

Ákærði, G-kk-nf I. H-kk-nf, sæti fangelsi í 4 mánuði en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði sæti upptöku á 273 kannabisplöntum, 246,6 grömmum af maríhúana-kannabis, 266,4 grömmum af kannabislaufum, 32 gróðurhúsalömpum, 2 straumbreytum, 3 kolasíum, 9 viftum, hitamæli, hitablásara og tímarofa.

Ákærði greiði málsvarnarþóknun skipaðs verjanda síns, S-kk-ef F-kk-ef S-kk-ef lögmanns, 95.000 krónur að meðtöldum virðisaukaskatti, og 162.246 krónur í annan sakarkostnað.

S-kk-nf G-kk-nf